Vyf ontsnap uit polisieselleProsperity Moeng. Foto: SAPD Die polisie in Mpumalanga is op die spoor van vyf verdagtes wat Saterdagoggend uit die aanhoudingselle van die Acornhoek-polisiestasie ontsnap het. Brig. Leonard Hlathi, woordvoerder van die polisie, het gesê die polisiebeamptes aan diens het omstreeks 05:00 die aanhoudingselle nagegaan en gevind vyf verdagtes het ontsnap. Drie ander verdagtes wat saam met hulle aangehou is, was steeds in die sel. “Drie van die ontsnaptes is deur die Acornhoek-polisie in hegtenis geneem op verskeie aanklagte en die ander twee deur die Bosbokrand-polisie, wat die Acornhoek SAPD se aanhoudingselle gebruik,” het Hlathi gesê. Hy het ŉ beroep op die publiek gedoen om die polisie te help om die verdagtes vas te trek en enige inligting oor waar die verdagtes is, met die polisie te deel. Die ontsnaptes is Tshireledzo Makhadzi (26), wat in hegtenis geneem is vir huisbraak, diefstal en diefstal uit ŉ voertuig, Sabatha Maboi (24), wat in hegtenis geneem is vir die onwettige besit van ŉ vuurwapen en ammunisie en sakeroof, Prosperity Moeng (31), wat in hegtenis geneem is vir verkragting, Floyd Mashaba (28), wat in hegtenis geneem is vir aanranding, diefstal en ontvoering van ŉ minderjarige en Katekani Lubisi (25), wat in hegtenis geneem is vir aanranding, diefstal en ontvoering. “Die publiek word gevra om nie die verdagtes te nader nie, omdat hulle gevaarlik kan wees. Die inligting moet eerder by lt.kol. Reckson Tronk Sibuyi by 082 469 1031 of lt.kol. Hanyani Mushwana by 082 469 1298 aangemeld word,” het Hlathi gesê. Inligting kan ook by Crimeline by 08600 1011 aangemeld word.